2001/531/EY,Euratom: Komission päätös, tehty 27 päivänä kesäkuuta 2001, eurooppalaisen tutkimuksen neuvoa-antavan komitean perustamisesta (tiedoksiannettu numerolla K(2001) 1656)



Virallinen lehti nro L 192 , 14/07/2001 s. 0021 - 0023



Komission päätös, tehty 27 päivänä kesäkuuta 2001, eurooppalaisen tutkimuksen neuvoa-antavan komitean perustamisesta (tiedoksiannettu numerolla K(2001) 1656) (2001/531/EY, Euratom) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon Euroopan atomienergiayhteisön perustamissopimuksen, sekä katsoo seuraavaa: (1) Eurooppalaisen tutkimuspolitiikan vaikutusten tehostamiseksi komissio tarvitsee avukseen korkean tason riippumattoman neuvoa-antavan elimen. (2) Jotta tämä neuvoa-antava elin voisi tarkastella yleisiä tutkimuspoliittisia kysymyksiä, sen olisi koostuttava arvostetuista tiedeyhteisöä, teollisuutta ja palvelusektoria edustavista henkilöistä. (3) Lissabonin Eurooppa-neuvoston puheenjohtajan päätelmissä (maaliskuu 2000) todetaan, että unionin on pyrittävä komission tiedonannossa Kohti eurooppalaista tutkimusaluetta asetettuihin tavoitteisiin. (4) Neuvosto totesi lisäksi 16 päivänä marraskuuta 2000, että komission on tarpeen perustaa riippumaton neuvoa-antava elin. (5) Tutkimusperäinen tieto ja tieteelliset lausunnot ovat yhä keskeisemmässä asemassa Euroopan unionin politiikan muotoilussa ja toteuttamisessa. (6) Komissio on kuullut laajasti tiede- ja teollisuusyhteisöjä tällaisen elimen parhaasta toteutusmuodosta. (7) Tieteellistä taustatietoa päätöksenteon tueksi tarjoavaa järjestelmää on aiheellista sovittaa politiikan tarpeisiin tieteen ja teknologian alalla varsinkin kehitettäessä eurooppalaista tutkimusaluetta kuitenkin niin, että otetaan täysin huomioon yhteisön kohdennetumpien neuvonantorakenteiden vastuualueet varsinkin riskienhallinnan alalla. (8) Komissio tukee naisten asianmukaista osallistumista neuvoa-antaviin komiteoihin, ja sen tavoitteena on, että 40 prosenttia TTK-toimien osallistujista on naisia, ON PÄÄTTÄNYT SEURAAVAA: 1 artikla Komissio perustaa eurooppalaisen tutkimuksen neuvoa-antavan komitean (jäljempänä "komitea"). Komitea antaa lausuntoja tutkimukseen ja teknologian kehittämiseen liittyvissä kysymyksissä. 2 artikla 1. Komitean tehtävänä on neuvoa komissiota tutkimukseen ja teknologian kehittämiseen liittyvän yhteisön politiikan muotoilussa ja toteuttamisessa. Tätä tehtävää suorittaessaan komitea kiinnittää erityistä huomiota eurooppalaisen tutkimusalueen toteuttamiseen sekä yhteisön tutkimuksen ja teknologian kehittämisen puiteohjelmien kaltaisten järjestelmien käyttöön. 2. Voidakseen täyttää sille 1 kohdassa asetetut tehtävät komitea antaa omasta aloitteestaan tai komission pyynnöstä lausuntoja ja neuvoja yhteisön tutkimuspolitiikan eri näkökohdista tai tieteen ja teknologian kehityksestä Euroopassa ja maailmanlaajuisesti. 3. Komissio huolehtii siitä, että komitea saa käyttöönsä kaikki tiedot, joita se tarvitsee tehtävänsä suorittamiseen. Tätä varten komitealle tiedotetaan säännöllisesti yhteisön tutkimuspolitiikan kehityksestä. 4. Komitean virallisesta pyynnöstä komission yksiköt antavat komitealle kirjallisia kannanottoja sen lausunnoista tai neuvoista. Lisäksi komission yksiköt toimittavat komitealle säännöllisesti tietoa mahdollisesti toteutetuista jatkotoimista. 5. Komission pyytäessä komitean lausuntoa se voi asettaa lausunnon antamiselle määräajan. 6. Komitealla on oltava selkeästi määritelty riippumaton asema, eikä se saa edustaa tieteellisten, teollisuus- tai muiden organisaatioiden taikka yksittäisten maiden tai yksittäisten toimialojen etuja. Komitea pyytää tarvittaessa lausuntoja mainituilta organisaatioilta. 7. Komitean lausunnot on julkistettava ja saatettava Euroopan yhteisöjen toimielinten ja jäsenvaltioiden tietoon, sanotun kuitenkaan rajoittamatta 8 artiklan soveltamista. 3 artikla 1. Komitea koostuu 45 jäsenestä, jotka komissio nimittää yksityishenkilöinä. Jotta komiteassa olisi tiedeyhteisön, korkeakoulujen, yritysten ja teollisuuden sekä muiden etutahojen riittävä edustus ja jotta se olisi täysin riippumaton, sen jäsenet nimitetään seuraavasti: - 20 tiede- ja korkeakoulumaailmasta lähtöisin olevaa jäsentä nimitetään Euroopan tiedesäätiön ESF:n esityksen pohjalta, - 20 yritysmaailmasta ja teollisuudesta lähtöisin olevaa jäsentä nimitetään EY:n teollisuuden ja työnantajien keskusjärjestön UNICE:n esityksen pohjalta, - 5 jäsentä nimittää suoraan komissio. Nämä 45 jäsentä nimitetään yhdellä päätöksellä, ja komissio julkaisee luettelon komitean jäsenistä Euroopan yhteisöjen virallisessa lehdessä, 2. Komitean lopullisen kokoonpanon on kuvastettava Euroopan monimuotoisuutta. Koko nimitysmenettelyssä sovelletaan seuraavia valintaperusteita: - tutkimukseen ja/tai tutkimuksen hallinnointiin liittyvä huippuosaaminen, - kokemus neuvonantotehtävistä eurooppalaiselta tai kansainväliseltä tasolta, - tieteen ja teknologian eri alojen tasapaino mukaan luettuna erityiskokemus korkeakoulujen ja yritysten yhteistyöstä, - maantieteellinen tasapaino, jossa otetaan huomioon EU:n laajentuminen ja puiteohjelmiin assosioituneet maat, - asianmukainen sukupuolten välinen tasapaino. 4 artikla Komitean kunkin jäsenen toimikausi on kolme vuotta, ja se voidaan uusia kerran. Komitean jäsenet pysyvät toimessaan, kunnes heidät korvataan tai heidät nimitetään uudelle toimikaudelle. Komitean jäsenet eivät saa korvausta komiteatyöstä. Komitean tai sen perustamien työryhmien kokouksista aiheutuvat matka- ja oleskelukulut korvaa komissio voimassa olevien hallinnollisten sääntöjen ja määräysten mukaisesti. Lisäksi komissio voi korvata etukäteen hyväksymiään matka- ja oleskelukuluja, jotka aiheutuvat lausuntojen valmistelusta. Näihin kuluihin luetaan kuuluviksi myös komitean jäsenten ja komitean ulkopuolisten asiantuntijoiden tapaamiset muualla kuin Brysselissä. 5 artikla 1. Komitea valitsee puheenjohtajan ja kaksi varapuheenjohtajaa, kunkin kahden kolmasosan enemmistöllä läsnäolevista jäsenistä. Lisäksi komitea valitsee samoin kahden kolmasosan enemmistöllä läsnäolevista jäsenistään viisi edustajaa, jotka yhdessä puheenjohtajan ja varapuheenjohtajien kanssa muodostavat komitean työvaliokunnan. Työvaliokunnan kokoonpanossa olisi otettava huomioon 3 artiklan 2 kohdassa säädetyt periaatteet. Työvaliokunta vastaa komitean työn organisoinnista. Komitean lausuntojen valmistelemiseksi työvaliokunta voi pyytää komissiota tekemään selvityksiä tai hankkimaan ulkopuolisten organisaatioiden lausuntoja. 2. Komissio antaa komitean työvaliokunnalle taloudellista ja hallinnollista tukea varmistaen sen täydellisen riippumattomuuden. 3. Työvaliokunta voi komitean tehtävien suorittamiseksi muodostaa työryhmiä komitean jäsenistä ja tarvittaessa komitean ulkopuolisista henkilöistä. Komitea ja sen työryhmät voivat kutsua ulkopuolisia asiantuntijoita osallistumaan toimintaansa. Tällaiset asiantuntijat osallistuvat ainoastaan kyseisestä asiasta käytäviin keskusteluihin. Komissio korvaa tällaisten asiantuntijoiden matka- ja oleskelukulut. Komitea voi järjestää seminaareja ja konferensseja. Komissio korvaa tällaisista tapahtumista aiheutuvat ennalta hyväksymänsä kulut. 4. Komissio antaa komitean käyttöön tarvittavat viestintävälineet sekä välineet, joita se tarvitsee toiminnastaan ja lausunnoistaan tiedottamiseen. 6 artikla Komitea kokoontuu keskimäärin kolme kertaa vuodessa. Komitea kokoontuu pääsääntöisesti komission tiloissa. Komission edustajat osallistuvat komitean ja sen työryhmien kokouksiin, jollei komitean puheenjohtaja virallisesti pyydä heidän poisjäämistään. 7 artikla Komitea hyväksyy oman työjärjestyksensä. 8 artikla Komitean jäsenten on allekirjoitettava vakuutus, jonka mukaan he eivät saa antaa ulkopuolisille komiteassa tai sen työryhmissä haltuunsa saamaansa tietoa, jos komissio on määrännyt käsiteltävän lausunnon tai asian luottamukselliseksi, sanotun kuitenkaan rajoittamatta Euroopan yhteisön perustamissopimuksen 287 artiklan ja Euroopan atomienergiayhteisön 194 artiklan soveltamista. Komitean jäsenten olisi pidättäydyttävä sellaisia aiheita koskevista keskusteluista, joista heille aiheutuu eturistiriitatilanne. Tällaisia tilanteita varten heidän olisi allekirjoitettava vakuutus, jossa he sitoutuvat ilmoittamaan puheenjohtajalle, jos käsiteltävä aihe aiheuttaa riippumattomuuden vaarantavan eturistiriitatilanteen. 9 artikla Kumotaan komission päätös 98/611/EY, Euratom, Euroopan tutkimusfoorumin perustamisesta. Tehty Brysselissä 27 päivänä kesäkuuta 2001. Komission puolesta Philippe Busquin Komission jäsen